Madison Square Garden i New York er en av idreattsarenaene Severud var involvert i byggingen av
Toronto City Hall, tegnet av arkitekt Viljo Revell, hadde Severud som bygningsingeniør. Her fra åpningen i 1965
Severud arbeidet også med Gateway Arch i St. Louis
**Fred Nicholas Severud** (opprinnelig **Fridtjov Nikolai Sæverud**, født 8. juni 1899 i Bergen, død 11. juni 1990 i Miami) var en norskfødt byggingeniør i USA. Han grunnla firmaet Severud Associates og var involvert i mange betydningsfulle bygningsprosjekter i USA, Canada og andre land. Blant prosjektene han arbeidet med var Madison Square Garden i New York, Gateway Arch i St. Louis, Toronto City Hall og Haus der Kulturen der Welt i Berlin.

Bakgrunn
--------

Severud vokste opp i Bergen, i en familie som også talte Harald Sæverud.

Han gikk ved Bergen katedralskole. I 1923 ble han diplomingeniør fra Norges tekniske høgskole i Trondheim.

Virke
-----

Severud utvandret i 1923 til USA, der han endret navn.

I 1928 etablerte han eget firma, senere kjent som Severud Associates, i New York. En av de første oppgavene konsulentfirmaet fikk, var bygging av større boligprosjekter. Erfaringene han vant i dette arbeidet ledet også til boken *Apartment Houses*, samforfattet med Joseph Abel og utgitt i 1947.

Under andre verdenskrig ble Severud engasjert av den norske regjeringen i London for å utrede boligbygging i Norge etter krigen. Sammen med John Engh skrev Severud *Hurtigbygging av boliger i USA* (1944) og *Notater om byggningsartikkelindustrien i U.S.A. under krigen med spesiellt [sic] henblikk på norske interesser* (1945).

På 1950-tallet ble han særlig kjent for utvikling av innovative takkonstruksjoner, særlig benyttet i idrettsarenaer. Han var involvert i arbeidet med oppføringen av Madison Square Garden i New York, Ingalls Rink ved Yale University, Cricket Arena i Charlotte og Dorton Arena i Raleigh.

Severud var på 1950- og 1960-tallet også involvert i oppføring av høyhus som Mile High Center i Denver, Toronto City Hall, Place Ville Marie i Montréal, Richard J. Daley Center i Chicago og Ford Foundation Building i New York. Haus der Kulturen der Welt i Berlin og monumentet Gateway Arch i St. Louis er andre prosjekter Severud var engasjert i.

Utmerkelser
-----------

Severud mottok en rekke utmerkelser for sitt virke. Han ble innvalgt som medlem av National Academy of Engineering (NAE) og var *fellow* av American Society of Civil Engineers (ASCE).

For sin innsats for Norges regjering under andre verdenskrig mottok han Haakon VIIs Frihetskors.

Referanser
----------

1. ↑  Harald Sæverud forteller noen barndomsminner om broren i Gordon Hølmebakk (red.): *Det første halvsekel. 17 bilder fra norsk barndom. En antologi*, Stabekk: Bokklubben, 1979, s. 28–29.
2. 1 2  Berset, Inger: *Studentene fra 1918. Et jubileumsskrift*, Oslo, 1950, s. 445.
3. 1 2 3 4 5  Weingardt, Richard G.: «Fred N. Severud. Cable Roof Pioneer and Monument Builder» Arkivert 14. september 2012 hos Wayback Machine. *Structure magazine*, mai 2005, s. 46-48.
4. ↑  Dancke, Trond: *Opp av ruinene. Gjenreisningen av Finnmark 1945-1960*, Oslo: Gyldendal, 1986, s. 171.
5. ↑  Skeie, Jon: *Bolig for folk flest. Selvaagbygg 1920-1998*, Oslo: Tano Aschehoug, 1998, s. 92.

Eksterne lenker
---------------

* Minneord av Anton Tedesco i *Memorial Tributes*, bd. 5, National Academy of Engineering, 1992

|  |  |
| --- | --- |
| Oppslagsverk/autoritetsdata | VIAF **·** LCCN **·** ISNI
 |